Ράσο Νεστέροβιτς

Ο Ράντοσλαβ "Ράσο" Νεστέροβιτς (γενν. Λιουμπλιάνα, 30 Μαΐου 1976) είναι Σλοβένος πρώην διεθνής επαγγελματίας καλαθοσφαιριστής. Πέραν της σλοβενικής, έχει και ελληνική υπηκοότητα. Έχει αγωνιστεί στο ΝΒΑ με τους Μινεσότα Τίμπεργουλβς, Σαν Αντόνιο Σπερς, Τορόντο Ράπτορς και Ιντιάνα Πέισερς. Επίσης αγωνίστηκε στην Ελλάδα για λογαριασμό του Π.Α.Ο.Κ και του Ολυμπιακού.

 Σταδιοδρομία 
Ο Ράσο Νεστέροβιτς έκανε τα πρώτα του μπασκετικά βήματα παίζοντας στις ακαδημίες της τοπικής ΚΣ Σλόβαν. Το 1992, σε ηλικία 16 ετών, ο Νεστέροβιτς υπέγραψε το πρώτο του επαγγελματικό συμβόλαιο με την ΚΚ Παρτιζάν Βελιγραδίου, στην οποία παρέμεινε για ένα χρόνο.

Εξαιτίας των πολέμων που έλαβαν χώρα την δεκαετία του '90, ο Νεστέροβιτς άφησε πίσω του τη Γιουγκοσλαβία και ταξίδεψε με προορισμό την Ελλάδα και τον ΠΑΟΚ, στον οποίο πήρε μεταγραφή το 1993. Σύμφωνα με τους τότε ισχύοντες ελληνικούς νόμους αλλά και τους Ευρωπαϊκούς περιορισμούς στο χώρο του μπάσκετ, ο Ράσο Νεστέροβιτς έπρεπε να αποκτήσει την ελληνική υπηκοότητα προκειμένου να έχει δυνατότητα συμμετοχής στο Ελληνικό Πρωτάθλημα Καλαθοσφαίρισης με την ομάδα του ΠΑΟΚ. Πράγματι, Νεστέροβιτς απέκτησε την ελληνική υπηκοότητα αποκτώντας το όνομα Ράντοσλαβ Μακρής.

Στα μέσα της σεζόν 1995-1996, ο Νεστέροβιτς επέστρεψε στη Σλοβενία και πήρε μεταγραφή στην Ούνιον Ολύμπια στην οποία έπαιξε μέχρι το 1997.

Το 1997, ο Νεστέροβιτς μεταπήδησε στην Ιταλία για λογαριασμό της Βίρτους Μπολόνια, στην οποία αγωνίστηκε για περίπου δύο χρόνια. Έχοντας μέσο όρο 11,2 πόντους και 8,4 ριμπάουντ μέσο όρο βοήθησε την Κίντερ Μπολόνια να φτάσει στον τελικό της Βαρκελώνης και κόντρα στην ΑΕΚ να στεφθεί Πρωταθλήτρια Ευρώπης. Ο Νεστέροβιτς στον μεγάλο τελικό αγωνίστηκε για 31 λεπτά και σκόραρε 6 πόντους (3/4δίπ., 0/1βολ., 9ριμπ., 1κλ.). Στο ιταλικό πρωτάθλημα έκανε εξίσου καλή πορεία με 9 πόντους και 12 ριμπάουντ μέσο όρο την πρώτη χρονιά. Την επόμενη σεζόν, η ομάδα έφτασε ξανά στον τελικό της Ευρωλίγκα στο Μονάχου, αλλά δεν τα κατάφερε κόντρα στη Ζαλγκίρις Κάουνας. Στον τελικό ο Νεστέροβιτς είχε 12 πόντους με 13 ριμπάουντ, 3 ασίστ, 1 κλέψιμο και 2 λάθη σε 34 λεπτά.

Το 1999 ήταν έτος - σταθμός για τη σταδιοδρομία του Νεστέροβιτς, καθώς τότε αγωνίστηκε για πρώτη φορά στο NBA με τους Μινεσότα Τίμπεργουλβς, με τους οποίους εξασφάλισε επαγγελματικό συμβόλαιο συνεργασίας έπειτα από τις εξαιρετικές του εμφανίσεις στα Ντραφτ του ΝΒΑ εκείνο το έτος. Με την ομάδα της Μινεάπολις πραγματοποίησε πολύ καλές εμφανίσεις με αποτέλεσμα να μεταγραφεί το 2004 στους Σαν Αντόνιο Σπερς, οι οποίοι μάλιστα του πρότειναν συμβόλαιο διάρκειας έξι ετών. Με τους Σαν Αντόνιο Σπερς κατάφερε να κατακτήσει το 2005 το Πρωτάθλημα του NBA.

Στις 21 Ιουνίου 2006, ο Νεστέροβιτς πήρε μεταγραφή για τους Τορόντο Ράπτορς, στους οποίους αγωνίστηκε μέχρι το 2010, με μοναδική εξαίρεση τη χρονιά 2008-09, κατά τη διάρκεια της οποίας αγωνίστηκε στους Ιντιάνα Πέισερς.

Το καλοκαίρι του 2010 ο Ράσο Νεστέροβιτς επέστρεψε στην Ευρώπη παίρνοντας μεταγραφή στον Ολυμπιακό Πειραιώς, με τον οποίο υπέγραψε διετές συμβόλαιο συνεργασίας. Στην Ελλάδα ο Νεστέροβιτς αγωνίστηκε για 19 παιχνίδια στην Α1, ενώ ήταν καταλυτικός στο ΤΟP 16 της Ευρωλίγκας με 13,3 πόντους, 5,7 ριμπάουντ, 2,2 τάπες. Τον Ιούλιο του 2011, ο Νεστέροβιτς έμεινε ελεύθερος από την ομάδα του Πειραιά, ενώ νωρίτερα είχε κατακτήσει το Κύπελλο Ελλάδος.

Το ίδιο έτος αποφάσισε να σταματήσει την πλούσια σταδιοδρομία του και να αποσυρθεί από την ενεργό δράση.

 Εθνική ομάδα 
Ο Ράσο Νεστέροβιτς ήταν για αρκετά χρόνια μέλος της Εθνικής ομάδας μπάσκετ της Σλοβενίας, συμμετέχοντας μεταξύ άλλων στο Ευρωμπάσκετ του 2005 αλλά και στο Παγκόσμιο Κύπελλο του 2006.

 Παράγοντας καλαθοσφαίρισης 
Το 2012, ανέλαβε πόστο στην ομοσπονδία μπάσκετ της Σλοβενίας. Το 2014, επελέγη νέος γενικός γραμματέας στην ομοσπονδία της Σλοβενίας.

 Προσωπική ζωή 
Είναι παντρεμένος και έχει πέντε παιδιά. Πέραν της Σλοβενικής, έχει και Ελληνική υπηκοότητα.

 Τίτλοι 
 Συλλογικοί 
 Ολίμπια 
 2x Πρωτάθλημα Σλοβενίας: (1996, 1997)
 Κύπελλο Σλοβενίας: (1997)

 Κίντερ Μπολόνια 
 Ευρωλίγκα: (1998)
 Πρωτάθλημα Ιταλίας: (1998)
 Κύπελλο Ιταλίας: (1999)

 Σαν Αντόνιο Σπερς 
 Πρωτάθλημα ΝΒΑ: (2005)

 Ολυμπιακός 
 Κύπελλο Ελλάδας: (2011)

 Ατομικοί 
 FIBA Eurostar: (1997)
 Ελληνικό All-Star Game: (2011)

 Πηγές 
 Το προφίλ του Νεστέροβιτς στο nba.com
 Ανακοίνωσε Νεστέροβιτς ο Ολυμπιακός
 Αποσύρεται από την ενεργό δράση ο Νεστέροβιτς

 Παραπομπές 

Κατηγορία:Σλοβένοι καλαθοσφαιριστές
Κατηγορία:Έλληνες καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Παρτιζάν Βελιγραδίου
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Βίρτους Μπολόνια
Κατηγορία:Καλαθοσφαιριστές Ολύμπια Λιουμπλιάνας
Κατηγορία:Καλαθοσφαιριστές Μινεσότα Τίμπεργουλβς
Κατηγορία:Καλαθοσφαιριστές Σαν Αντόνιο Σπερς
Κατηγορία:Καλαθοσφαιριστές Τορόντο Ράπτορς
Κατηγορία:Καλαθοσφαιριστές Ιντιάνα Πέισερς
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές του NBA
Κατηγορία:Σλοβένοι σερβικής καταγωγής
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές Εθνικής Σλοβενίας